**Barcelona acull el 25 de novembre la I Jornada de Neurociències**

**El dolor no és un símptoma, és una malaltia**

* **El dolor és una patologia complexa que s’ha d’abordar des de diferents aspectes, com ara la biologia, la neurofisiologia o la psicologia, per a un maneig molt millor.**
* **És molt important abordar aquesta patologia a través d’equips multidisciplinaris, on també és fonamental entendre la funció dels aspectes socials que poden agreujar la condició dels pacients amb dolor crònic.**
* **Actualment, les Unitats de Dolor de Catalunya tenen professionals degudament capacitats per tractar el dolor, que, tanmateix, no tenen els recursos necessaris per exercir la seva professió de la millor manera possible.**

**Barcelona, 24 de novembre del 2022.** Durant molt de temps, el dolor es va abordar com un símptoma més de les malalties. Tot i això, els avenços en el coneixement de com funciona el sistema nerviós central han permès desenvolupar les neurociències i això ha suposat un canvi de paradigma en l’abordatge del dolor i, sobretot, del dolor crònic, que ha adquirit la categoria pròpia de malaltia.

Per tractar i explicar els diferents avenços que s’han fet en aquest coneixement del dolor i la seva relació amb el sistema nerviós central, la Societat Catalana de Dolor (SCD) ha organitzat aquest divendres, 25 de novembre, la seva primera Jornada de Neurociències. “En aquesta jornada, hem volgut abordar el dolor com una patologia i d’una manera multidisciplinària, amb professionals dels diferents àmbits que hi estan relacionats, com ara la biologia, la neurofisiologia i la psicologia, entre d’altres”, destaca la Dra. Carme Batet, cap de la Unitat de Dolor del Complex Hospitalari Moisès Broggi i vicepresidenta de l’SCD, que, a més, s’ha encarregat d’organitzar el programa de la jornada.

No hem d’oblidar que el dolor crònic és un problema greu que afecta gairebé el 10% de la població mundial. A Europa, una de cada cinc persones en pateix i és la causa principal de discapacitat. D’entre tots els tipus de dolor, el d’esquena és el més comú, ja que representa al voltant del 50% dels casos. Moltes vegades, el maneig d’aquest problema és complex i el tractament no és satisfactori. De fet, no és infreqüent que els pacients que se sotmeten a una cirurgia d’esquena acabin desenvolupant un dolor espinal persistent, una patologia molt incapacitant i amb una incidència que està augmentant, precisament per l’increment del nombre d’aquestes cirurgies a Europa i als Estats Units.

“És important entendre que hi ha múltiples factors que incideixen en el dolor crònic i conèixer-los és la clau per abordar-lo, d’aquí la importància d’aquesta Jornada”, comenta el Dr. Antonio Montes, president de l’SC i cap de la Unitat del Dolor de l’Hospital del Mar de Barcelona. “Hi ha causes genètiques, però també hi incideixen les patologies i hi ha un important component psicològic que tampoc no s’ha d’obviar. Es tracta, en definitiva, d’una malaltia psicosocial en què els aspectes socials també poden agreujar la condició del pacient”, afegeix la Dra. Batet, que destaca que aquesta complexitat és la que motiva la necessitat de tenir equips multidisciplinaris que permetin manejar molt millor els pacients amb dolor crònic.

**Ben formats, però sense recursos**

El coneixement cada vegada més precís de la bioquímica del sistema nerviós central també està permetent desenvolupar nous tractaments. “És molt important poder aprofundir en tota la fisiopatologia del dolor perquè, si no, correm el risc d’enfocar el maneig només en el tractament, quan hi ha molts altres aspectes importants que hi incideixen. Per això, una jornada com la que hem organitzat és clau per oferir un panorama complet d’on som ara mateix en l’abordatge del dolor”, afegeix la Dra. Batet.

En relació amb això, la vicepresidenta de l’SCD assenyala que actualment les Unitats de Dolor que hi ha a Catalunya han pogut aprofundir, precisament, en tot aquest coneixement d’una manera adequada i que la seva formació també és l’adequada. “Sabem molt bé què cal fer, però, per desgràcia, ens falten els recursos necessaris per exercir la nostra professió.”

**Un tractament d’eficàcia demostrada**

Un exemple del que està passant amb aquesta falta de recursos és el que passa amb la neuromodulació. Ja fa dècades que es fa servir i tot aquest temps s’han pogut recopilar evidències que en demostren l’eficàcia, el cost-efectivitat i la seva seguretat per al tractament del dolor espinal persistent. “I, malgrat totes aquestes evidències, es continua fent servir com a últim recurs per tractar aquests pacients. Potser encara s’ha de fer més feina de pedagogia per fer entendre tant a les administracions com a molts professionals que encara poden ser reticents a fer-lo servir tots els beneficis que aporta aquest tractament”, explica el Dr. Antonio Montes, cap de la Unitat del Dolor de l’Hospital del Mar de Barcelona i president de l’SCD.

A Catalunya, cada any es fan 5,6 implants de neuroestimulació espinal per cada milió d’habitants. Això es tradueix, en l’escenari més optimista, en uns 50-60 implants anuals. Es tracta d’una xifra que està molt per sota de la mitjana d’alguns països europeus, com ara Bèlgica, amb 85 implants per milió, o Holanda, amb 54 per milió. Però també està significativament per sota de la mitjana a Espanya, amb 14,1 implants per milió d’habitants; Navarra, el País Basc i València són les comunitats autònomes que fan més intervencions d’aquest tipus, amb 33,7 implants per milió, 28,5 i 24,4, respectivament. Aquestes són algunes de les dades que es recullen en [un informe fet per l’Agència de Qualitat i Avaluació Sanitàries de Catalunya (AQuAS)](https://aquas.gencat.cat/ca/detall/article/estimulacio_medulla_espinal).